Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1 	

Sp. zn. : 1 Pv 65/13/5505	Liptovský Mikuláš, 16.9.2014
EEČ : 2-39-363-2014

U Z N E S E N I E

Trestná vec:	obvinená XXXXX  
Prečin:	Ohrozovanie mravnej výchovy mládeže podľa § 211 odsek 1 písmeno b Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Liptovský Mikuláš
Podľa § 217 odsek 1 Trestného poriadku vyslovujem, že obvinená:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Liptovský Mikuláš zo dňa 8.8.2013, spisová značka 1 Pv 65/13/5505, ktorým podľa § 216 odsek 1 Trestného poriadku podmienečne zastavil trestné stíhanie, osvedčila.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
V školskom roku 2012/2013 v období od 10. 10. 2012 do 30. 01. 2013 nestarala sa riadne o výchovu svojej dcéry XXXXX, nar. XXXXX, s ktorou žila v spoločnej domácnosti v XXXXX nezabezpečila, aby riadne navštevovala povinnú školskú dochádzku, ktorú mala určenú v Hotelovej akadémii, na ul. XXXXXi, neposkytovala jej peniaze na cestovné, v októbri 2012 opustila spoločnú domácnosť, a to aj napriek tomu, že o záškoláctve svojej dcéry vedela a bola na to upozorňovaná, a tak mal. XXXXX v uvedenom období mala 303 neospravedlnených vyučovacích hodín. 

Uznesením prokurátora Okresnej prokuratúry Liptovský Mikuláš zo dňa 8.8.2013, spisová značka 1 Pv 65/13/5505, bola určená obvinenej skúšobná doba v trvaní 12 mesiacov.
Odôvodnenie:
	Dňa 8. 8. 2013 bolo uznesením 1Pv 65/13 podľa § 216 ods. 1 Trestného poriadku podmienečne zastavené trestné stíhanie proti obvinenej XXXXX pre prečin ohrozovania mravnej výchovy mládeže podľa § 211 ods. 1 písm. b/ Tr. zákona pre skutok uvedený vo výrokovej časti tohto uznesenia.
	Zároveň jej podľa § 216 ods. 2 Tr. poriadku bola určená skúšobná doba v trvaní 12 mesiacov. Uznesenie o podmienečnom zastavení trestného stíhania nadobudlo právoplatnosť dňa 21. 8. 2013. Skúšobná doba uplynula 21. 8. 2014. 
	Podľa § 217 ods. 1 Tr. poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel ďalším uloženým obmedzeniam a povinnostiam, prokurátor rozhodne, že sa obvinený osvedčil, inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie. Po uplynutí skúšobnej doby som na obvinenú XXXXX vyžiadala správu z miesta bydliska, z Okresného úradu, odboru všeobecnej vnútornej správy v Poprade a odpis RT, z ktorých som zistila, že počas skúšobnej doby podmienečného zastavenia trestného stíhania sa nedopustila žiadnej trestnej činnosti ani priestupku. 
	Vzhľadom na vyššie uvedené možno konštatovať, že XXXXX viedla riadny život počas skúšobnej doby podmienečného zastavenia trestného stíhania a preto som rozhodla tak, ako je uvedené vo výrokovej časti tohto uznesenia, právoplatnosťou ktorého nastanú účinky zastavenia trestného stíhania.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Iveta Chovančíková
prokurátorka